Danmark vil kæmpe for, at opvaskemaskiner i EU fremover får et særligt bakteriedræbende program. Programmet skal sikre, at vandet bliver 70 grader varmt i mindst ti minutter for at sikre, at enhver multiresistent mikrobe er afgået ved døden, når lågen åbnes. Det fremgår i et notat til Folketingets Europaudvalg.

Notatet er sendt til EU-Kommissionen, som vil gennemføre det såkaldte ecodesign-direktiv, som skal sikre mere energieffektive apparater, herunder altså opvaskemaskiner.

EU vil have os til at vælge øko-programmet

Hovedargumentet i kommissionens forslag er ellers i første omgang at fremhæve opvaskemaskiners økonomiprogram bedre. Det skal tilskynde forbrugerne til i højere grad at benytte maskinens mest miljøvenlige program, også selv om det tager længere tid og benytter lavere temperaturer. Derfor må kun dette ene program mærkes med 'eco', hvis det står til kommissionen. Desuden skal el- og vandforbrug fremgå tydeligt, men dog kun testes uafnængigt for eco-programmet.

Energikravene strammes ikke i første omgang, når de nye regler træder i kraft i 2021, men først i 2024.

Til gengæld skal producenterne tvinges til at gøre det enklere at reparere deres opvaskemaskiner. For det første skal de sælge reservedele i mindst syv år efter, at det sidste eksemplar af en model er sendt på markedet. Dernæst skal det være nemt at afmontere komponenterne for at genanvende dem, og reparatører skal have adgang til information om, hvordan de kan fikse fejl på maskinerne.

Vask ved 70 grader - og test, om vandet bliver varmt nok

Det er alt sammen meget godt, mener regeringen, som vil stemme for. Men så er der lige bakterierne.

»Statens Serum Institut anbefaler stærkt, at der af hensyn til beredskab mod epidemier/multiresistente bakterier, tilføjes krav i forordningen om et program, der sikrer opvask med en temperatur på mindst 70 grader i ti minutter, samt at de temperaturer, som angives for vaskeprogrammer, verificeres som del af det generelle tilsyn med forordningens overholdelse,« står der i notatet til Europaudvalget.

Det støtter Forbrugerrådet, og det samme gør regeringen derfor. Den vil arbejde på, at der ikke blot kommer et sådant særligt bakteriedræbende program, men at temperaturen på de 70 grader »bliver verificeret ved stikprøver under det almindelige tilsyn«.

Tidligere har test vist, at producenter af vaskemaskiner snyder med temperaturen for at opnå bedre energimærkning, således at temperaturen i tøj, der bliver vasket på et 60-graders-program, ikke når over 50 grader.

Læs også: Temperaturfejl i vaskemaskiner lader støvmider overleve tøjvasken

Forslaget kommer til afstemning på et møde i, hvad EU kalder Den Regulerende Komité, 8. januar. Får kommissionen, som Danmark venter, kvalificeret flertal, skal det efterfølgende forelægges for EU-Parlamentet og Ministerrådet.